1. Predkladacia správa

Materiál „Správa o činnosti spoločnosti Slovenská konsolidačná, a.s. za obdobie február 2003 – apríl 2003“ sa predkladá na rokovanie vlády Slovenskej republiky na základe uznesenia vlády SR č. 376 zo dňa 2.5.2001, úlohy B1.

SK, a.s. spravovala k ultimu marca 2003 pohľadávky v objeme 107,8 mld. Sk. Z celkového objemu portfólia spoločnosti predstavovali pohľadávky v konkurze 69,4 %-ný podiel. Činnosť SK, a.s. v hodnotenom období bola aj naďalej zameraná na dosiahnutie maximálnej výťažnosti pohľadávok pri minimalizácií rizík, vyplývajúcich z ich vymáhania. Podľa predbežných údajov k 31.3. 2003 SK, a.s. získala finančné prostriedky v roku 2003 z pohľadávok vo výške 131,2 mil. Sk, pričom výdavky, spojené s vymáhaním pohľadávok dosiahli výšku 15,3 mil. Sk. 

V zmysle úverovej zmluvy o poskytnutí a splácaní redistribučného úveru uhradila SK, a.s. NBS v hodnotenom období istinu redistribučného úveru vo výške 47,8 mil. Sk a úroky za I. štvrťrok 2003 vo výške 13,3 mil. Sk. 

Predbežný hospodársky výsledok SK, a.s. k 31.3.2003 predstavuje účtovnú stratu vo výške 80,6 mil. Sk.

	Na základe zmien v orgánoch Predstavenstva SK, a.s. a  DR SK, a.s. s účinnosťou od 31.1.2003, došlo i  k  zmenám v  organizačnej štruktúre SK, a.s., najmä s cieľom posilnenia úseku správy pohľadávok. V dôsledku týchto zmien boli prijaté i niektoré nové interné predpisy, s účinnosťou od 13.3.2003. 

	Za účelom výrazného znižovania nákladov na externé služby boli v hodnotenom období vypovedané zmluvné vzťahy o právnej pomoci poskytovanej advokátskymi kanceláriami a bola ukončená platnosť väčšiny mandátnych zmlúv.

	Dňa 2.1.2003 začalo vykonávať poradenskú činnosť v SK, a.s. s podporou Európskej komisie a Phare konzorcium CA IB za účelom aktualizácie koncepcie činností SK, a.s. ako i  stanovenia konkrétnejšieho postupu pri realizácii pohľadávok s bližšou špecifikáciou jednotlivých modulov na základe hĺbkového auditu vybraných pohľadávok.

Významný priestor bol venovaný i kontrolnej činnosti. V hodnotenom období bolo overené plnenie opatrení prijatých na základe výsledku kontrol vykonaných odborom vnútorného dozoru.